LAOAG CITY – An-anupenen dagiti otoridad dagiti agama a suspek iti pannakatagtagbat a poon ti nakatayan ti maysa a lalaki iti maysa a karinderya iti Brgy Bengcag, ciudad ti Laoag.
Nabigbig ti biktima a ni Ferdinand Domingo, 32, baro ken residente ti Brgy 7, San Gabriel, San Nicolas, Ilocos Norte idinto a dagiti agama a suspek ket isuda Christopher Pimentel Sr kenni Christopher Pimentel Jr, agpada a residente ti ili ti Dingras.
Segun ti inisyal nga imbestigasyun ti PNP Laoag, napasamak ti insidente bayat a kadua ti biktima dagiti gagayyem na nga isuda Allan Kevin Adaya, 25, residente ti Brgy 29, ciudad ti Laoag; Sonny Val Danao, 27, residente ti Brgy 47. Bengcag, ciudad ti Laoag, Macky Gutierez, PJ Gutierez kenni Allan Jacinto nga nagturong iti maysa a karinderya tapno gumatangda ti inumen da.
Apaman a nakababa ti biktima iti nagluganan da ket kellaat lattan a kinamat dagiti agamak a suspek ket tinagtagbat da ni Domingo nga nagsagabaan na ti sugat iti nagduduma a paset ti bagi na nangruna ti tengnged ken likud na.
Dagus a naitaray ti biktima iti Laoag City General Hospital ngem natay bayat a maag-agasan.
Narekobre dagiti nagresponde a pulis ti maysa a dara-dara a buneng nga agatiddog ti maysa a kadapan ken innem a pulgada iti nakapasamakan ti insidente.
Saan pay a naiyestablisar dagiti otoridad ti motibo ti krimen.
Iti agdama ket itultuloy ti PNP Laoag ti imbestigasyun iti insidente ken maisagsagana metten ti kaso a maipila kontra kadagiti agama.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn